text: Lav en aftale med fogedretten - eller ryk i fængsel
  02 maj 2017 kl. 07.28
  Syd- og Sønderjyllands Politi advarer nu skyldnere om, at de bliver anholdt og sat i arresten, hvis de fortsætter med at udeblive fra møder i fogedretten.
  Politiets razziaer mod skyldnere, der ikke møder op i fogedretten, har tidligere givet gode resultater. Nu gentager fogedretten i Esbjerg og Syd- og Sønderjyllands Politi aktionen mod de udeblevne.
  Der er en del skyldnere, der lader være med at møde op i fogedretten, når de bliver indkaldt. Det koster både tid og penge for alle involverede. Derfor modtager skyldnere i 110 sager i disse dage brev om den forestående aktion.
  På en fastsat dag i den nærmeste fremtid vil et antal betjente tage ud og anholde de udeblevne, uanset hvor man finder dem. 
  Det vil sige også på jobbet, hjemme hos familien, hos vennerne, eller når de er ude i byen. Det kommer til at ske både i Esbjerg, Varde, Vejen og Fanø Kommuner, lyder det i advarslen til skyldnerne.
  Hvis man vil forsøge at undgå at blive anholdt, skal man hurtigst muligt møde op hos fogedretten på Dokken 1 i Esbjerg.
  